T. Cabaj, poslanec: (2002-10-15):
J. Migaš, doterajší predseda NR SR: Panie poslankyne, páni poslanci, dva návrhy sú, čiže ja môžem v princípe zvolať akože poslanecké grémium, ale zatiaľ nedošlo k ustanoveniu poslaneckých klubov. Čiže ja môžem zvolať poradu predsedov poslaneckých klubov, akože poslanecké grémium až vtedy, keď budú v súlade so zákonom o rokovacom poriadku ustanovené poslanecké kluby, pretože Národná rada musí odsúhlasiť návrhy na voľbu alebo na ustanovenie poslaneckých klubov. Preto, pán poslanec Fico, pán poslanec Cabaj, vaša požiadavka môže byť realizovaná a ja môžem zvolať fakticky poslanecké grémium až vtedy, keď budú ustanovené poslanecké kluby. Dovtedy to nemôžem vykonať. Čiže predsedov politických strán, to bol druhý návrh, v princípe nie je problém, tak ako sme sa stretli pred ustanovujúcou schôdzou aj počas tejto schôdze, ak je takýto návrh, ja môžem zvolať poradu. Čiže ten návrh vy predkladáte a trváte na ňom, aby sa zišli predsedovia strán, aby si vyjasnili veci okolo zloženia ďalších výborov, ktoré budú volené na tejto schôdzi. Áno, pán poslanec Fico? Čiže, panie poslankyne, páni poslanci, počas hodiny a pol prestávky zvolávam predsedov politických strán. Môžeme sa zísť v ústavnoprávnom výbore, v rokovacej miestnosti, za mojej prítomnosti a potom o 14.00 hodine by sme pokračovali. Ak bude požiadavka zvolať poslanecké grémium, urobím to vtedy, keď budú ustanovené poslanecké kluby. Čiže prestávka na zasadnutie mandátového a imunitného výboru a zároveň prestávka na obed. Pokračovať v schôdzi budeme o 14.00 hodine. Prerušujem rokovanie tejto schôdze. Prestávka. Ďakujem. (Prerušenie rokovania o 12.33 hodine.) (Pokračovanie rokovania o 14.07 hodine.) J. Migaš, doterajší predseda NR SR: Panie poslankyne, páni poslanci, žiadam vás, aby ste zaujali miesta v rokovacej miestnosti. Budeme pokračovať v ustanovujúcej schôdzi Národnej rady. Vážená Národná rada, v rokovaní pokračujeme jedenástym bodom programu, ktorým je návrh Mandátového a imunitného výboru Národnej rady Slovenskej republiky na overenie platnosti voľby poslancov Národnej rady Slovenskej republiky, zvolených vo voľbách 20. – 21. septembra 2002 . Podľa čl. 76 Ústavy Slovenskej republiky a § 8 ods. 2 zákona o rokovacom poriadku na návrh mandátového a imunitného výboru platnosť voľby poslancov overuje Národná rada. Prosím predsedu mandátového a imunitného výboru pána poslanca Lintnera, aby podal Národnej rade správu o preskúmaní osvedčení o zvolení za poslancov a návrh na rozhodnutie o overení platnosti voľby poslancov Národnou radou Slovenskej republiky. Nech sa páči, pán predseda výboru, máte slovo. Ľ. Lintner, poslanec: Ďakujem za slovo. Vážený pán prezident, vážený pán predseda, vážené pani poslankyne, páni poslanci, vážení členovia vlády, Ústredná volebná komisia po parlamentných voľbách zaslala zápisnicu o priebehu a výsledkoch volieb do Národnej rady Slovenskej republiky, ktorá podľa čl. 76 Ústavy Slovenskej republiky overuje platnosť voľby poslancov do Národnej rady Slovenskej republiky. Podľa § 8 ods. 1 a 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predložili poslanci mandátovému a imunitnému výboru osvedčenia o svojom zvolení za poslanca, vydané Ústrednou volebnou komisiou. Mandátový a imunitný výbor Národnej rady Slovenskej republiky tieto osvedčenia preskúmal a správu o ich preskúmaní a návrh na rozhodnutie o overení platnosti volieb predkladá Národnej rade Slovenskej republiky. Mandátový a imunitný výbor Národnej rady Slovenskej republiky na svojej ustanovujúcej schôdzi dňa 15. októbra 2002 ma ako predsedu výboru poveril, aby som vás oboznámil s výsledkami rokovania výboru a predložil návrh výboru na rozhodnutie o overení platnosti voľby poslancov Národnej rady Slovenskej republiky zvolených do Národnej rady Slovenskej republiky vo voľbách konaných v dňoch 20. a 21. septembra 2002. Mandátový a imunitný výbor sa na svojej ustanovujúcej schôdzi oboznámil so zápisnicou Ústrednej volebnej komisie o výsledku volieb do Národnej rady Slovenskej republiky, ako aj jej prílohami. Ďalej výbor preskúmal osvedčenia o zvolení za poslanca a konštatoval, že všetci poslanci boli platne zvolení. Okrem preskúmania osvedčení o zvolení za poslanca bolo povinnosťou mandátového a imunitného výboru zistiť, či všetci novozvolení poslanci prítomní na ustanovujúcej schôdzi Národnej rady Slovenskej republiky zložili podľa čl. 75 Ústavy Slovenskej republiky predpísaný sľub poslanca Národnej rady Slovenskej republiky. Na základe vykonaného sľubu na ustanovujúcej schôdzi Národnej rady Slovenskej republiky a preverenia podpisov, ktorými poslanci potvrdili zloženie sľubu, je možné konštatovať, že všetci poslanci prítomní na ustanovujúcej schôdzi Národnej rady Slovenskej republiky zložili ústavou predpísaný sľub poslanca bez výhrad. Mandátový a imunitný výbor súčasne konštatuje, že sľub poslanca bez výhrad zložili aj siedmi náhradníci na neuplatňované mandáty členov vlády Slovenskej republiky. Náhradníci budú vykonávať mandát poslanca, ktorý trvá len počas výkonu funkcie člena vlády Slovenskej republiky, na ktorého neuplatňovaný mandát poslanca nastúpili. Ďalej mandátový a imunitný výbor preskúmal, či niektorý z poslancov nevykonáva funkciu nezlučiteľnú podľa čl. 77 Ústavy Slovenskej republiky s funkciou poslanca a na základe predložených dokladov konštatuje, že ani jeden poslanec takúto funkciu nevykonáva a takúto funkciu nevykonáva ani žiaden náhradník na neuplatňovaný mandát člena vlády. Na základe uvedených skutočností a uznesení, ktoré mandátový a imunitný výbor na dnešnej schôdzi v týchto súvislostiach prijal, navrhujem, aby Národná rada Slovenskej republiky schválila uznesenie v tomto znení: „Národná rada Slovenskej republiky na základe správy Mandátového a imunitného výboru Národnej rady Slovenskej republiky o preskúmaní osvedčení o zvolení za poslancov Národnej rady Slovenskej republiky vo voľbách konaných 20. a 21. septembra 2002 a návrhu mandátového a imunitného výboru podľa čl. 76 Ústavy Slovenskej republiky a podľa § 8 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov overuje platnosť voľby poslancov Národnej rady Slovenskej republiky zvolených do Národnej rady Slovenskej republiky vo voľbách konaných 20. a 21. septembra 2002.“ Prosím, pán predseda, otvorte rozpravu k návrhu prvého uznesenia, t. j. uznesenia o overení platnosti volieb poslancov do Národnej rady. J. Migaš, doterajší predseda NR SR: Ďakujem, pán predseda mandátového a imunitného výboru. Panie poslankyne, páni poslanci – nech sa páči, sadnite si na miesto navrhovateľov alebo spravodajcov, nech sa páči, pán predseda. Panie poslankyne, páni poslanci, otváram rozpravu k tomuto bodu. Písomne sa neprihlásil nikto. Pýtam sa, kto sa do rozpravy hlási ústne? Nie je to tak. Keďže sa nikto neprihlásil písomne ani ústne, uzatváram rozpravu, vyhlasujem rozpravu o tomto bode programu za skončenú. Panie poslankyne, páni poslanci, najskôr pristúpime k hlasovaniu o návrhu uznesenia, ktorým Národná rada podľa čl. 76 ústavy a § 8 ods. 2 zákona o rokovacom poriadku overuje platnosť voľby poslancov Národnej rady Slovenskej republiky. Potom budeme hlasovať o druhom uznesení, o nastúpení náhradníkov na neuplatňované mandáty poslancov, ako ho máte rozdaný. Panie poslankyne, páni poslanci, hlasujte o prvom návrhu uznesenia. Prezentujte sa a hlasujte. Nech sa páči. Hlasujete. Čiže hlasujete o uznesení, ktorým Národná rada overuje platnosť voľby poslancov Národnej rady. (Hlasovanie.) Prítomných je 148 poslancov, za 148, proti nikto, nikto sa nezdržal, všetci hlasovali. Konštatujem, že Národná rada Slovenskej republiky schválila uznesenie, v ktorom overuje platnosť voľby poslancov Národnej rady Slovenskej republiky zvolených vo voľbách 20. a 21. septembra 2002. Teraz budeme hlasovať o uznesení, a to o nastúpení náhradníkov na neuplatňované mandáty poslancov. Ľ. Lintner, poslanec: Pán predseda, ešte sme sa mali spýtať váženého poslaneckého zboru, či majú toto uznesenie a či ho treba čítať, lebo mali by ho mať pred sebou, ale treba otvoriť rozpravu tiež. No teda sa pýtam, či ho treba čítať, keď máte... J. Migaš, doterajší predseda NR SR: Panie poslankyne, páni poslanci, pokiaľ ide o druhú poznámku, rozprava bola spoločná k jedného aj k druhému uzneseniu. Ľ. Lintner, poslanec: Ospravedlňujem sa, pán predseda. J. Migaš, predseda NR SR: Pokiaľ ide o uznesenie, máte ho k dispozícii, ak je ho potrebné zopakovať, pán predseda výboru ho môže prečítať a potom zapnem hlasovacie zariadenie. Máte pred sebou uznesenie? (Súhlasná reakcia pléna.) Môžeme hlasovať? Môžeme. Hlasujte, nech sa páči. Hlasujete o schválení mandátov o nastúpení náhradníkov. (Hlasovanie.) Prítomných je 146 poslancov, za 144, proti nikto, nikto sa nezdržal, nehlasovali 2. Konštatujem, že Národná rada vzala na vedomie neuplatňovanie mandátov poslancov Národnej rady Slovenskej republiky. Ďakujem, pán predseda. V súvislosti so zamedzením rozporu záujmov chcem len upozorniť poslancov, že ich povinnosti pri zamedzení rozporu osobných záujmov s verejnými záujmami pri výkone funkcie upravuje ústavný zákon Národnej rady Slovenskej republiky č. 119/1995 Z. z. o zamedzení rozporu záujmov pri výkone funkcií ústavných činiteľov a vyšších štátnych funkcionárov. Uvedený ústavný zákon upravuje aj činnosť Výboru Národnej rady pre nezlučiteľnosť funkcií, ako aj konanie vo veciach rozporu osobného záujmu s verejných záujmom. Vážené panie poslankyne, vážení páni poslanci, v súlade s § 12 zákona o rokovacom poriadku prerušujem rokovanie ustanovujúcej schôdze na 15 minút. Je to čas potrebný na utvorenie poslaneckých klubov. Pri utváraní poslaneckých klubov sa postupuje podľa § 64 zákona o rokovacom poriadku. Žiadam, aby mi predsedovia poslaneckých klubov pred skončením prestávky odovzdali písomné oznámenie s pripojenou zápisnicou o utvorení poslaneckého klubu, podpísanou všetkými ustanovujúcimi členmi poslaneckého klubu. Rozdelenie priestorov na schôdze poslancov za jednotlivé politické strany a politické hnutia je takéto: Hnutie za demokratické Slovensko – prízemie, rokovacia miestnosť č. 44z; Slovenská demokratická a kresťanská únia – prízemie, rokovacia miestnosť č. 30; strana Smer – 1. poschodie, rokovacia miestnosť č. 147; Strana maďarskej koalície – prízemie, rokovacia miestnosť č. 31; Kresťanskodemokratické hnutie – 1. poschodie, rokovacia miestnosť č. 149; Aliancia nového občana – 1. poschodie, rokovacia miestnosť č. 150; Komunistická strana Slovenska – prízemie, rokovacia miestnosť č. 32. Panie poslankyne, páni poslanci, vyhlasujem 15-minútovú prestáv-ku na vytvorenie poslaneckých klubov parlamentných strán zastúpených v Národnej rade Slovenskej republiky. 15-minútová prestávka. (Prerušenie rokovania o 14.15 hodine.) (Pokračovanie rokovania o 14.45 hodine.) J. Migaš, doterajší predseda NR SR: Panie poslankyne, páni poslanci, žiadam vás, aby ste zaujali miesto v rokovacej miestnosti, budeme pokračovať v ustanovujúcej schôdzi Národnej rady Slovenskej republiky. Vážené panie poslankyne, vážení páni poslanci, dovoľte mi informovať vás, že podľa § 12 zákona o rokovacom poriadku Národnej rady Slovenskej republiky boli utvorené poslanecké kluby. Ich utvorenie mi oznámili predsedovia klubov a doručili mi o tom zápisnice. Utvorené boli tieto poslanecké kluby: Klub poslancov Národnej rady Slovenskej republiky za Hnutie za demokratické Slovensko v počte členov 36 a predsedom klubu je poslanec Tibor Cabaj; Klub poslancov Národnej rady Slovenskej republiky za Slovenskú demokratickú a kresťanskú úniu v počte členov 28 a predsedom klubu je poslanec Milan Hort; Klub poslancov Národnej rady Slovenskej republiky za stranu Smer v počte členov 25 a predsedom klubu je poslanec Robert Fico; Klub poslancov Národnej rady Slovenskej republiky za Stranu maďarskej koalície-MKP v počte členov 20 a predsedom klubu je poslanec Gyula Bárdos; Klub poslancov Národnej rady Slovenskej republiky za Kresťanskodemokratické hnutie v počte členov 15 a predsedom klubu je poslanec Pavol Minárik; Klub poslancov Národnej rady Slovenskej republiky za Alianciu nového občana v počte členov 15 a predsedom klubu je poslanec Ľubomír Lintner; Klub poslancov Národnej rady Slovenskej republiky za Komunistickú stranu Slovenska v počte členov 11 a predsedom klubu je poslanec Ivan Hopta. Prosím, aby utvorenie poslaneckých klubov, ako som ich uviedol, vzala Národná rada na vedomie. Panie poslankyne, páni poslanci, pristúpime k jedenástemu bodu programu, a to k voľbe predsedu Národnej rady Slovenskej republiky . Návrh na voľbu predsedu Národnej rady Slovenskej republiky ste dostali ako tlač 9. Návrh kandidáta na predsedu Národnej rady podali poslanci zvolení za Slovenskú demokratickú a kresťanskú úniu, Stranu maďarskej koalície-MKP, Kresťanskodemokratické hnutie a Alianciu nového občana. Je ním Pavol Hrušovský z Kresťanskodemokratického hnutia. Panie poslankyne, páni poslanci, otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne? Pán poslanec Hort. Uzatváram možnosť podania ďalších ústnych prihlášok do rozpravy k tomuto bodu programu. Nech sa páči, jediný prihlásený pán poslanec Milan Hort. Nech sa páči, máte slovo, pán poslanec.